DA Den Europæiske Unions Tidende CE 78/901

(2004/C 78 E/0952)

SKRIFTLIG FORESPØRGSEL E-4041/03

af John Bowis (PPE-DE) og Ria Oomen-Ruijten (PPE-DE) til Kommissionen

(12. januar 2004)

Om: Gennemførelse af direktiver om arbejdstageres sikkerhed og beskyttelse af sundhedspersonale og deres patienter

Det skønnes, at der i Europa årligt sker én mio. skader ved brug af kanyler. Mellem 60 og 80 % af disse registreres ikke.

Undersøgelser har vist, at en stor del af disse potentielt livsfarlige skader kan undgås med en kombination af uddannelse, sikrere arbejdsmetoder og anvendelse af medicinsk udstyr med teknisk beskyttelse af kanylerne.

Med skader fra kanyler og andre spidse genstande til medicinske formål udsættes det europæiske sundhedspersonale dagligt for potentielt livsfarlige patogener, som overføres via blod, herunder hepatitis B, hepatitis C og hiv.

Er Kommissionen enig i, at der må skrides til handling med særlige EU-regler for at sikre, at effektive foranstaltninger til forebyggelse af skader som følge af brugen af kanyler og andre spidse genstande til medicinske formål gennemføres ensartet i Europa?

Svar afgivet på Kommissionens vegne af Anna Diamantopoulou

(13. februar 2004)

Kommissionen lægger den største vægt på beskyttelse af sundhedspersonales sikkerhed og sundhed.

Med hensyn til den smittefare, som sundhedspersonalet er udsat for, indeholder Europa-Parlamentets og Rådets direktiv 2000/54/EF af 18. september 2000 om beskyttelse af arbejdstagerne mod farerne ved at være udsat for biologiske agenser under arbejdet (1) bestemmelser om forebyggelse af disse farer og forskellige mindstekrav på området.

Direktivet fastlægger arbejdsgivernes forpligtelser med hensyn til risikoforebyggelse. Det hedder i direktivet, at for enhver aktivitet, hvor der kan være risiko for, at arbejdstagerne udsættes for biologiske agenser, skal arten, graden og varigheden af udsættelsen bestemmes, således at det bliver muligt at vurdere enhver risiko for arbejdstagernes sikkerhed eller sundhed og fastlægge, hvilke foranstaltninger der skal træffes. Det er medlemsstaternes ansvar at gennemføre direktivets bestemmelser.

Rådets direktiv 89/655/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet (2) har til formål at indføre et højere sikkerhedsniveau for arbejdstagere, der bruger arbejdsudstyr, f.eks. medicinsk udstyr, der anvendes på hospitaler. Arbejdsgiveren skal vælge arbejdsudstyr ud fra arbejdsforholdene og de risici, som arbejdstagerne udsættes for, således at disse risici fjernes eller mindskes. Hvis det ikke er muligt at bruge arbejdsudstyr, som ikke udgør en risiko for arbejdstagernes sundhed og sikkerhed, skal arbejdsgiveren mindske disse risici.

Arbejdstagerne skal desuden have passende anvisninger og uddannelse i forhold til brugen af arbejdsudstyret. På EU-niveau udvikler Det Europæiske Arbejdsmiljøagentur specifikke aktioner for sundhedssektoren. På Arbejdsmiljøagenturets hjemmeside (3) findes mange oplysninger om sikkerhed og sundhed i sundhedssektoren og også om forebyggelse af skader fra kanyler og andre spidse genstande. Her skal blot nævnes retningslinjerne for forebyggelse af nålestik, eksempler på god praksis samt undersøgelser og henstillinger på området, som er udarbejdet af medlemsstaterne, andre lande i Europa og resten af verden.

Kommissionen analyserer løbende situationen med hensyn til forebyggelse af risici for arbejdstagernes sundhed og sikkerhed i alle aktivitetssektorer og dermed også i sundhedssektoren. Hvis denne analyse viser, at det er nødvendigt at udvikle nye EU-instrumenter på et specifikt område, vil Kommissionen naturligvis stille forslag om hensigtsmæssige foranstaltninger.

(1) EFT L 262 af 17.10.2000.

(2) EFT L 393 af 30.12.1989 (ændret ved direktiv 95/63/EF, EFT L 335 af 30.12.1995, og direktiv 2001/45/EF, EFT L 195 af 19.7.2001).

(3) http://europe.osha.eu.int/good_practice/sector/healthcare/fr/indexbytopic.phphttp://europe.osha.eu.int/good_practice/sector/healthcare/fr/indexbytopic11.php?id=274.